ไววิทย์ อุทัยเฉลิม ภารกิจนำทัพ บลจ.กิมเอ็ง
หากเอ่ยชื่อ &#8220;กิมเอ็ง&#8221; หรือชื่อใหม่ บริษัทหลักทรัพย์ (บล.) เมย์แบงก์ กิมเอ็ง (ประเทศไทย)
21 ก.พ. 2555

หากเอ่ยชื่อ “กิมเอ็ง” หรือชื่อใหม่ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) 
โดย...เยาวนา หลิมเลิศรัตน์
หากเอ่ยชื่อ “กิมเอ็ง” หรือชื่อใหม่ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) ในแวดวงธุรกิจหลักทรัพย์คงไม่มีใครไม่รู้จักโบรกเกอร์ที่ครองส่วนแบ่งการตลาดอันดับหนึ่งเป็นเวลา 10 ปีติด แต่สำหรับบริษัทหลักทรัพย์จัดการกองทุนรวม (บลจ.) กิมเอ็ง (ประเทศไทย) บริษัทลูกซึ่งเปิดตัวไปเมื่อปีที่ผ่านมา และเดือน เม.ย. 2555 นี้จะก้าวขึ้นสู่ปีที่ 2 อาจยังไม่เป็นที่รู้จักในแวดวงกองทุนรวมมากนัก
“ไววิทย์ อุทัยเฉลิม” ประธานเจ้าหน้าที่บริหาร บลจ.กิมเอ็ง รับหน้าที่นำทัพเข้ามาดำรงตำแหน่งดังกล่าวเมื่อเดือน พ.ย. 2554 พร้อมทีมงานอีกหลายส่วน เพื่อผลักดันองค์กรให้ถึงเป้าหมาย หลังจาก “พงศ์พันธ์ อภิญญากุล” ประธานเจ้าหน้าที่บริหาร บลจ.กิมเอ็ง ได้ลาออกไป
“มั่นใจว่าความเป็นเบอร์ 1 ของ บล.เมย์แบงก์ กิมเอ็ง ในไทยซึ่งมีฐานลูกค้า67 หมื่นบัญชี และมีสาขา 44 แห่ง ขณะที่ผู้ถือหุ้นใหญ่คือ เมย์แบงก์ ซึ่งมีเครือข่ายอยู่ 1,750 แห่งใน 14 ประเทศทั่วโลก โดยเป็นประเทศในเอเชีย 12 ประเทศ น่าจะเป็นช่องทางที่ช่วยเพิ่มลูกค้าของ บลจ.ได้ง่าย” ไววิทย์ กล่าว
ในแง่ “ชื่อเสียง” ของ “ไววิทย์” อาจไม่คุ้นเคยสำหรับนักลงทุนมากนัก แต่ด้วยประสบการณ์ที่อยู่ในแวดวงกองทุนรวม กองทุนอสังหาริมทรัพย์ และกองทุนส่วนบุคคล ซึ่งคลุกคลีกับนักลงทุนสถาบันมานาน “ไววิทย์” จึงมั่นใจว่าจะต่อยอดผลิตภัณฑ์การลงทุนในกองทุนรวมให้ลูกค้าได้
ก่อนหน้านี้ไววิทย์เคยดำรงตำแหน่งผู้อำนวยการฝ่ายกองทุนส่วนบุคคลและกองทุนรวมอสังหาริมทรัพย์ บลจ.ไอเอ็นจี (ประเทศไทย) ขยับมาเป็นผู้ช่วยกรรมการผู้จัดการ บลจ.บีที และรองกรรมการผู้จัดการ บริษัท เพลินจิต แคปปิตอล โดยตำแหน่งสุดท้ายก่อนที่จะมานั่ง CEO ที่ บลจ.กิมเอ็ง คือ กรรมการผู้จัดการ บลจ.ซีมิโก้ 
ปัจจุบัน บลจ.กิมเอ็ง มีเพียงกองทุนเปิดกิมเอ็งบริหารเงิน (KECASH) ซึ่งเป็นกองทุนมันนี่ มาร์เก็ต ที่ช่วยอำนวยความสะดวกให้ลูกค้าของ บล.เมย์แบงก์ กิมเอ็ง ได้เข้ามาพักเงินในกองทุนนี้เพื่อรอจังหวะซื้อหุ้น และด้วยผลงานการบริหารที่ดีและล่าสุดได้เปิดแผนรุกธุรกิจอย่างเต็มตัว ส่งผลให้ขนาดสินทรัพย์ของกองทุน KECASH เพิ่มขึ้นจากสิ้นปีที่ผ่านมาซึ่งอยู่ที่ 378.55 ล้านบาท ขยับขึ้นมาเป็น 579.85 ล้านบาทแล้ว และตั้งเป้าปีนี้ไม่น่าจะต่ำกว่า 1,000 ล้านบาท ขณะที่จำนวนบัญชีรวมของ บลจ.กิมเอ็ง ปัจจุบันยังมีเพียง 100 บัญชีเท่านั้น โดยสิ้นปีนี้ตั้งเป้าไว้ 1,000 บัญชี 
ไววิทย์ กล่าวว่า บลจ.กิมเอ็ง มีแผนออกกองทุนให้ครอบคลุมทุกตลาดไม่ต่ำกว่า 10 กองทุน มูลค่าไม่ต่ำกว่า 1 หมื่นล้านบาท ในปีนี้ โดยจะออกกองทุนลงทุนในหุ้นไทยและหุ้นต่างประเทศ โดยกองทุนต่างประเทศจะเน้นป้องกันความเสี่ยงจากอัตราแลกเปลี่ยนเพื่อปกป้องเงินลงทุนไว้ 
“กองทุนรวมตราสารหนี้คงจะออกอย่างต่อเนื่องไตรมาสละ 1 กองทุน โดยเฉพาะกองทุนรวมอสังหาริมทรัพย์ ซึ่งตัวเองเชี่ยวชาญในตลาดนี้ก็อยู่ระหว่างเจรจากับผู้ประกอบการ คาดว่าจะออกได้ 3-4 กองทุน ลงทุนในโรงแรมที่สมุยและพัทยารวมทั้งกองทุนที่ลงทุนในอาคารสำนักงานในกรุงเทพฯ ขนาด 4,000-5,000 ล้านบาท และกำลังซุ่มจัดตั้งกองทุนอินฟราสตรักเจอร์อยู่ ซึ่งคาดว่าจะเป็น บลจ.แรกที่ออกกองทุนประเภทนี้ได้”
นอกเหนือจากธุรกิจกองทุนรวมแล้ว บลจ.กิมเอ็ง ได้ยื่นขอใบอนุญาตประกอบธุรกิจกองทุนส่วนบุคคล หรือไพรเวตฟันด์เพื่อตอบสนองลูกค้าเฉพาะราย โดยเฉพาะลูกค้าเงินฝากที่อาจต้องเริ่มหาช่องทางลงทุน หลังจากการคุ้มครองเงินฝากลดเหลือบัญชีละ 1 ล้านบาทต่อราย โดยบริษัทจะกำหนดเงินลงทุนขั้นต่ำสำหรับลูกค้าที่มาใช้บริการกองทุนส่วนบุคคลเพียง 35 ล้านบาทเท่านั้น จากปกติในธุรกิจจะกำหนดวงเงินไว้ไม่ต่ำกว่า 10 ล้านบาท
ไววิทย์ มองว่า จากฐานข้อมูลของบริษัทแม่ในต่างประเทศ ทำให้บริษัทสามารถแลกเปลี่ยนข้อมูลได้ตลอดเวลา จะเห็นภาพเศรษฐกิจโลก เศรษฐกิจเอเชียชัดเจนแม่นยำขึ้น และพร้อมที่จะออกผลิตภัณฑ์ใหม่ๆ มานำเสนอลูกค้าและทำให้ บลจ.โต จึงมั่นใจว่า AUM จะถึง 1 หมื่นล้านบาท ได้ตามเป้าในปีนี้ โดยครึ่งปีแรกจะผลักดัน AUM ให้ถึง 5,000 ล้านบาท
“ผมยังมีเป้าหมายอีกว่า ในแง่ของผลตอบแทนกองทุนหุ้นจะต้องติดอันดับ 1 ใน 5 ภายใน 3 ปี และติด 1 ใน 3 ภายใน 5 ปี ส่วนกองทุนรวมอสังหาริมทรัพย์ตั้งเป้าไว้ว่าภายใน 5 ปี สินทรัพย์จะต้องเป็นที่ 1”
คงต้องให้เวลาในการพิสูจน์ผลงานของเขาว่าจะผลักดัน บลจ.กิมเอ็ง สู่ฝั่งฝันได้เร็วแค่ไหน??